ארה"ב, קנדה ומקסיקו חתמו על הסכם סחר חדש שיזם הנשיא דונלד טראמפ. ההסכם יחליף את הסכם הסחר החופשי בצפון אמריקה (נפט"א) בן רבע מאה, בתום שנה של משא ומתן קדחתני, והעניקו בכך שביב של תקווה על רקע חוסר ודאות גלובלית גוברת בתחום הסחר.
טראמפ, ראש ממשלת קנדה ג'סטין טרודו ונשיא מקסיקו היוצא אנריקה פניה נייטו אישרו בחתימותיהם את ההסכם ביום שישי בבוקר בשולי פסגת ג'י-20 בבואנוס איירס. הרוב המכריע של ההסכם עדיין כפוף לאישור המחוקקים בשלוש המדינות, אולם חתימתו הכניסה לתוקף באופן מיידי קומץ צעדים, דוגמת מכסים על יבוא מכוניות.
אישור ההסכם על ידי המחוקקים בארה"ב, יתבצע קרוב לוודאי רק על ידי הקונגרס הנכנס, שבו לדמוקרטים יש רוב בבית הנבחרים החל מינואר. בה בעת, נמשכת חוסר הוודאות, שכן ההסכם המקורי מ-1994 ממשיך להיות בתוקף, ומכסים שהטילה ארה"ב על יבוא פלדה ואלומיניום ממשיכים להכביד על יחסי הסחר. למרות זאת, חתימת ההסכם סימנה את סופו של תהליך מפרך שכלל איומים חוזרים ונשנים מצד טראמפ לפרוש מהסכם הסחר של היבשת.
"זה היה קרב", אמר טראמפ רגע לפני חתימת ההסכם על ידי המנהיגים. "זהו הסכם לדוגמא שמשנה את פני הסחר לנצח".
ההסכם החדש נקרא באופן רשמי הסכם ארה"ב-מקסיקו-קנדה (USMCA), אם כי הקנדים נמנעים מלכנותו כך. ארה"ב ומקסיקו כבר הגיעו להסכם באוגוסט, וקנדה הצטרפה בסוף ספטמבר.
חתימת ההסכם בוצעה ביומו האחרון של פניה נייטו בתפקיד נשיא מקסיקו, יעד שאליו כיוונו המדינות בניסיון לחתום על ההסכם לפני כניסתו לתפקיד של מחליפו, אנדרס מנואל לופס אוברדור, שייכנס ללשכת הנשיאות ביום שבת.
בקונגרס האמריקאי כבר יש קריאות לשינויים בהסכם, בשעה שמפלגת מורנה של לופס אוברדור, שמחזיקה ברוב בסנאט של מקסיקו, עשויה אף היא לדרוש שינויים בהסכם. טרודו נהנה מרוב בבית הנבחרים של קנדה אולם עומד בפני בחירות באוקטובר הבא.
חלקי ההסכם שנכנסו לתוקף מיד עם חתימתו כוללים 13 הוראות נלוות להסכם, שהבולטת בהן מעניקה פטור ממכסים על יבוא מכוניות לארה"ב עד למכסה מסוימת שנקבעה ברמה גבוהה משמעותית מהיקף ייצור המכוניות הנוכחי של קנדה ומקסיקו. ההוראות הנלוות כוללות גם הסכם בין ארה"ב למקסיקו לגבי תרופות ביולוגיות, שמות של גבינות ותקני בטיחות רכב; והסכמים בין ארה"ב לקנדה לגבי יינות, מים ואנרגיה.